Писателым бэрэ портретыр ежь къымытэу зыгорэм зэрилъэгъурэм тетэу къытэуи мэхъу. Гулэз / «Шапсыгъэ пшъашъ»/ Хьатх Мыхьамэт-гъуазэ зэрилъэгъурэмк1э нэ1уасэ тыфеш1ы, Къаймэт Василь зэрилъэгъурэмк1э, Гъуч1ыпс / «Абдзэхэ шэк1ожъыр»/ к1элэ 1офтабгэм зэрилъэгъурэмк1э, ащ къынэуж ежь Болэтыкъор Гъуч1ыпсэ ынэхэмк1э тегъэлъэгъу: «... Болэтыкъопщым зэрэщыгъуазэм фэмыдэу, л1ым емыпэсыгъэ гъэш1огъэн к1эрэк1ашъор тырештэ.Болэтыкъом л1ы къобэ-бжъэбагъи, пырэцагъи зи еплъэгъул1энэп. Смирна къыращыгъэ щыухьэ п1ок1э куплъыр к1э, к1ыхьэ, гъопэ к1ыхьэу цые щыгъ. Ибгырыпх къамэхэр дышъэпсыр къапытэкъоу маш1оу мэжъыу. Иранэ къыращыгъэ хъурышъо пэ1о лъап1эри ышъхьэ къеупсэк1ыгъэу шъхьэрылъ. Шъохъстэн маистэ плъыжьыри ылъакъу. Ежь л1ы псыгъо ищыгъэу жэк1эгъо хъураеу нэгуфы, л1ы дах, ау мыдырэм ащ л1ыгъэр къыримыпэсэу ш1огомы1оу зыгорэу къыщэхъу. Дахэ аш1эу еупсэхэзэ, упсэгъащэхэу, дэхэшъо шъэбащэу, бзылъфыгъашъор къытеуагъэ фэдэу къыщэхъу». /Т.2.с.505/